กระทรวงสาธารณสุข รายงานสถานการณ์ผู้ป่วยเชื้อไวรัสโคโรนาในประเทศไทยเพิ่ม 7 คนเป็นคนไทย 3 คนและเป็นคนจีน 4 คน ทั้งหมดได้รับการดูแลอย่างใกล้ชิด
กระทรวงสาธารณสุข รายงานสถานการณ์ผู้ป่วยเชื้อไวรัสโคโรนาในประเทศไทยเพิ่ม 7 คนเป็นคนไทย 3 คนและเป็นคนจีน 4 คน ทั้งหมดได้รับการดูแลอย่างใกล้ชิดอนายแพทย์สุวรรณชัย วัฒนายิ่งเจริญชัย อธิบดีกรมควบคุมโรค เปิดเผยถึงสถานการณ์โรคปอดอักเสบจากการแพร่ระบาดของเชื้อไวรัสโคโรนาสายพันธุ์ใหม่ 2019 ว่า ล่าสุดวันนี้มีจำนวนผู้ป่วยในประเทศไทยเพิ่มขึ้นเป็น 32 ราย จาก 25 ราย โดย 7 รายที่เพิ่มขึ้น เป็นคนจีน 4 ราย ในจำนวนนี้ 3 รายเป็นสมาชิกในครอบครัวเดียวกันกับผู้ป่วยยืนยันรายเดิมที่มีอาการติดเชื้อ และอีก 1 รายเป็นนักท่องเที่ยวที่มาพบแพทย์ตามคำแนะนำของกระทรวงสาธารณสุขตอนเดินทางเข้าประเทศไทย ส่วนอีก 3 ราย เป็นคนไทย ซึ่ง 1 ในจำนวนนี้เป็นชายไทยที่ได้รับกลับบ้านจากอู่ฮั่นเมื่อวันที่ 4 กุมภาพันธ์ที่ผ่านมาและแยกเฝ้าระวังที่ฐานทัพเรือสัตหีบ ล่าสุดถูกนำตัวเข้ารับการรักษาในโรงพยาบาลชลบุรีแล้ว ซึ่งยังทำให้ต้องนำตัวผู้ที่พักร่วมกันในขณะที่กลับมาจากไทย 1 คนมาตรวจเพิ่มเติมอย่างใกล้ชิด เบื้องต้นยังไม่พบการติดเชื้อ ยังสุขภาพดีปกติ ส่วนอีก 2 คน เป็นผู้ชายประกอบอาชีพที่ต้องติดต่อกับนักท่องเที่ยว ขณะที่ในจำนวน 32 ราย มีผู้ป่วยได้รับการรักษาหายปกติสามารถกลับบ้านได้แล้ว 10 ราย ทำให้สรุปขณะนี้ยังมีผู้ป่วยที่ยังต้องรักษาตัวในโรงพยาบาลทั้งหมด 22 ราย และในจำนวนนี้มี 1 ราย ติดเชื้อไวรัสร่วมกับมีอาการวัณโรค ขณะนี้ยังอาการทรงตัวรักษาตัวอยู่สถาบันบำราศนราดูร พร้อมยืนยันว่า ผู้ป่วยทั้งหมดอยู่ในการดูแลของกระทรวงสาธารณสุขและไม่ได้มีการออกไปสัมผัสกับผู้อื่นทั้งสิ้น โดยคนไทยที่รับกลับจากอู่ฮั่นขณะนี้ 132 คนยังมีสุขภาพดีปกติด้านนายแพทย์ณรงค์ สายวงศ์ รองปลัดกระทรวงสาธารณสุข กล่าวว่า ขณะนี้ในประเทศไทยมีผู้ป่วยเข้าเกณฑ์สอบสวนโรคต้องเฝ้าระวัง ตั้งแต่วันที 3 มกราคม ถึงวันที่ 8กุมภาพันธ์นี้ จำนวน 654 คน คัดกรองจากสนามบิน 49 คน อนุญาตกลับบ้านได้แล้ว 279 คน ส่วนใหญ่เป็นไช้หวัดตามฤดูกาล ยังคงรักษาในโรงพยาบาล 375 คน โดยเมื่อวานนี้ 7กุมภาพันธ์ ตรวจพบผู้ป่วยเข้าเกณฑ์สะสมรายใหม่ 39 คน ขณะที่สถานการณ์ทั่วโลกใน 28 ประเทศ จนถึงขณะนี้พบผู้ป่วยติดเชื้อไวรัส 34,888 คน เสียชีวิตแล้ว 724 คน ส่วนประเทศจีนพบผู้ป่วย 34,083 คน เสียชีวิต 654 คน ขณะที่นายแพทย์ทวี โชติพิทยสุนนท์ ที่ปรึกษากรมควบคุมโรค กล่าวถึงกรณีที่สังคมกังวลเรื่องผู้แจกหน้ากากอนามัยไม่สวมใส่ถุงมือ โดยยืนยันว่า หากไม่มีการสัมผัสพื้นที่ด้านในสีขาวของหน้ากากอนามัยก็ไม่มีโอกาสติดเชื้อโรค ขณะเดียวกันคนที่สวมถุงมือก็อาจมีกรณีไปสัมผัสกับเชื้อโรคอื่นๆ ได้ แต่สิ่งที่ดีที่สุดในการป้องกันคือ ล้างมือให้สะอาดบ่อยครั้ง